SET ปรับขึ้น ลุ้นแรงหนุนหุ้นพลังงานดันดัชนีชง 14 บจ.เด็ด เก็งกลุ่มรับผลดีราคาน้ำมันพุ่ง
นักวิเคราะห์มองดัชนีหุ้นไทยวันนี้ไซด์เวย์ หลังนักลงทุนบางส่วนชะลอการลงทุนเพื่อรอผลประชุมเฟด อย่างไรก็ตาม ยังมีโอกาสปรับขึ้นจากแรงหนุนหุ้นในกลุ่มพลังงานหลังราคาน้ำมันปรับขึ้นแรงในรอบ 1 ปีครึ่ง
13 ธ.ค. 2559

ข่าวหุ้นธุรกิจออนไลน์ รายงาน เช้านี้ ณ เวลา 9.22 น. ค่าเงินบาทอยู่ที่ 35.58 บาทต่อเหรียญ ขณะที่ตลาดหุ้นเอเชียปรับตัวลง เนื่องจากนักลงทุนระมัดระวังการซื้อขายก่อนที่การประชุมเฟดจะมีขึ้นในวันที่ 13 – 14 ธ.ค.นี้
นักวิเคราะห์มองดัชนีหุ้นไทยวันนี้ไซด์เวย์ หลังนักลงทุนบางส่วนชะลอการลงทุนเพื่อรอผลประชุมเฟด อย่างไรก็ตาม ยังมีโอกาสปรับขึ้นจากแรงหนุนหุ้นในกลุ่มพลังงานหลังราคาน้ำมันปรับขึ้นแรงในรอบ 1 ปีครึ่ง หุ้นเด่นเลือก CK-SEAFCO-PYLON-KTC-BEAUTY-BJC-ROBINS-HMPRO-KTC-COM7-BEAUTY-KKP-STA และ PTTGC
 
นายอภิชาติ ผู้บรรเจิดกุล ผู้อำนวยการสายงานวิเคราะห์หลักทรัพย์ บล.ทิสโก้ เปิดเผยถึงตลาดหุ้นไทยเช้านี้ (13 ธ.ค.) คาดว่าจะแกว่ง Sideway ถึง Sideway up เนื่องจากราคาน้ำมันได้ปรับตัวสูงขึ้นในรอบ 1 ปีครึ่ง ขานรับผู้ผลิตน้ำมันนอกกลุ่มโอเปกตกลงกันได้ในการลดกำลังการผลิตน้ำมัน นอกจากนี้ วันนี้ลุ้นคณะรัฐมนตรี (ครม.) ในการออกมาตรการช้อปช่วยชาติ ซึ่งน่าจะช่วยหนุนหุ้นในกลุ่มค้าปลีก อาหารเครื่องดื่ม และโรงแรม
ด้านตลาดหุ้นอื่นในภูมิภาคเอเชียเช้านี้เคลื่อนไหวทั้งในแดนบวกและลบ โดยให้ติดตามผลการประชุมธนาคารกลางสหรัฐฯ (FED) ในวันที่ 13 – 14 ธ.ค.นี้ คาดว่าเฟดคงจะปรับขึ้นอัตราดอกเบี้ย 0.25% และติดตามการคาดการณ์แนวโน้มการปรับขึ้นอัตราดอกเบี้ยในอนาคต และความเห็นของประธานเฟดในเรื่องภาวะเศรษฐกิจ และแรงกดดันในเงินเฟ้อ
พร้อมให้แนวรับ 1,523 – 1,524 ถัดไป 1,520 จุด แนวต้าน 1,530 – 1,532 จุด
 
บล.ธนชาต ระบุในบทวิเคราะห์ (13 ธ.ค.) ว่า SET มีแนวโน้มปรับสูงขึ้นทดสอบ 1,545 จุดปลายปีนี้ ด้วยปัจจัยสนับสนุนจาก 1) สภาพคล่องในตลาดเงิน-ทุนโลกแข็งแกร่ง หลัง ECB ขยายเวลา QE ต่อไปจนถึง ธ.ค.17 2) การบริโภคเร่งตัว คาด ครม.เห็นชอบมาตรการลดหย่อยภาษีซื้อ สินค้า-บริการ 15,000 บาท ช่วง 14-31 ธ.ค. วันนี้ และระยะ 6 เดือนข้างหน้า และลงทุนในประเทศเร่งตัว ล่าสุดประกาศผลประมูลรถไฟฟ้าสายสีส้ม 7.3 หมื่นล้านบาทปลายสัปดาห์ก่อน 3) แรงซื้อจากกองทุน LTF ปลายปีนี้ และ 4) ราคาน้ำมันแข็งแกร่งหลัง non-OPEC ลดกำลังการผลิตน้ำมัน 558 kbd
แนะนำ “ซื้อ” Consumption + Infrastructure plays
1) กลุ่มรับเหมาฯ : “ซื้อ” CK และกลุ่มฐานราก SEAFCO PYLON
2) กลุ่มค้าปลีก-บัตรเครดิต : “ซื้อ” KTC BEAUTY BJC ROBINS HMPRO สถิติในปีก่อนราคาหุ้น KTC COM7 BEAUTY ตอบรับที่ดีสุดหลังประกาศใช้ลดหย่อนภาษีซื้อสินค้า-บริการ 15,000 บาท
3) กลุ่มธนาคาร : “ซื้อ” KKP PBV 1.1 เท่า และปันผลสูง 7.4-8% และ SCB ที่มีประเด็นศาลฯ พิจารณาหนี้ SSI วันที่ 15 ธ.ค.นี้
 
บล.กรุงศรี ระบุในบทวิเคราะห์ (13 ธ.ค.) คาดตลาดมีโอกาสขึ้นต่อ นำโดยหุ้นในกลุ่มพลังงานตามราคาน้ำมันดิบที่ปรับตัวขึ้นแรงหลัง OPEC และ Non OPEC บรรลุข้อตกลงในการลดกำลังการผลิตได้สำเร็จ ซึ่งตรงนี้ทำให้นักวิเคราะห์หลายสำนักระบุว่าราคาน้ำมันดิบไม่น่าจะลงไปสู่ระดับ 30 ดอลลาร์/บาร์เรล อีกต่อไป โดยทางฝ่ายวิจัยเองมีมุมมองว่าระยะสั้นข่าวนี้น่าจะส่งผลบวกต่อราคาน้ำมัน ซึ่งกลุ่มที่ได้ประโยชน์สูงสุดคือกลุ่ม PTT รวมถึงหุ้นโภคภัณฑ์ต่างๆ เช่น STA จากราคายางธรรมชาติปรับตัวขึ้นต่อเนื่องทำจุดสูงสุดในรอบเกือบสามปี
ส่วนกลุ่มที่ได้รับผลลบคือสายการบิน โดยปัจจุบัน AAV, BA และ THAI ได้มีการ hedge น้ำมันที่ต้องใช้สำหรับปี 2017 ไว้แล้ว 72%, 38%, และ 43% ตามลำดับ หุ้นที่คาดว่าจะได้รับเข้าคำนวณในดัชนี SET50/SET100 รอบใหม่ ซึ่งจะประกาศในสัปดาห์นี้คาดว่าจะมีแรงเก็งกำไรเช่นกัน หุ้นที่คาดว่าจะเข้า SET50 คือ SPRC PTG GL GLOBAL THAI และ SET100 TKN ESSO GFPT STA และ VIBHA
กลยุทธ์การลงทุนวันนี้ : Selective buy
หุ้นเก็งกำไรระยะสั้น : STA (ซื้อ/เป้า 20.00 บาท) จากราคายางทำ New High ในรอบเกือบ 3 ปี และ PTTGC (ซื้อ/เป้า 68.00 บาท บาท) ได้ประโยชน์จากราคาผลิตภัณฑ์ขั้นปลายปรับสูงขึ้น และต้นทุนเป็นก๊าซซึ่งได้เปรียบในช่วงน้ำมันขาขึ้น
 
บล.แอพเพิล เวลธ์ ระบุในบทวิเคราะห์ (13 ธ.ค.) ว่า ปัจจัยต่างประเทศยังต้องติดตามการประชุม FOMC ในวันที่ 14 ธ.ค. นี้ ต่อแนวโน้มดอกเบี้ยสหรัฐในอนาคต หลังจากรอยเตอร์โพลคาดปีหน้า Fed มีโอกาสขึ้นดอกเบี้ย 3 ครั้ง ทิศทางตลาดวันนี้คาดกลุ่มพลังงานปิโตรเคมียังได้แรงหนุนจากราคาน้ำมันตลาดโลก และติดตามมาตรการช็อปช่วยชาติที่จะเข้า ครม.ในวันนี้ ส่วนกลุ่มธนาคารรอติดตามศาลจะพิจารณาแผนฟื้นฟูกิจการ SSI ในวันพฤหัสบดีนี้
กลยุทธ์การลงทุน ประเมินดัชนี SET ยังเคลื่อนไหวใน Sideway Up โดยมีแนวรับที่ 1,515 – 1,520 แนวต้าน 1,540 จุด แนะนำซื้อกลุ่มค้าปลีก,รับเหมาก่อสร้าง